《上云乐》
宋代·曹勋

真王严仗卫，清道表前旌。
翠辇浮龙藻，霜戈丽虎兵。
哀笳鸣广路，警跸过曾城。
后乘超王屋，前驱上玉京。
诸天观鼓节，列圣肃仪刑。
朝谒虚皇罢，麾幢下始青。
蒐兵宁紫户，阅籍按黄庭。
十洲皆承事，九宇仰裁成。
暇豫迎春宴，还宫召百灵。
绿室陈歌舞，阳台焕日星。
玉酒浮樽满，天花覆坐馨。
空谣洞真唱，遐览悲劫龄。
俯盼红尘子，起灭轻浮萍。

作者简介：曹勋（1098—1174）字公显，一字世绩，号松隐，颍昌阳翟(今河南禹县)人。宣和五年(1123)，以荫补承信郎，特命赴进士廷试，赐甲科。靖康元年(1126)，与宋徽宗一起被金兵押解北上，受徽宗半臂绢书，自燕山逃归。建炎元年(1127)秋，至南京(今河南商丘)向宋高宗上御衣书，请求召募敢死之士，由海路北上营救徽宗。当权者不听，被黜。绍兴十一年(1141)，宋金和议成，充报谢副使出使金国，劝金人归还徽宗灵柩。十四年、二十九年又两次使金。孝宗朝拜太尉。著有《松隐文集》、《北狩见闻录》等。他的诗比较平庸，但有几首使金诗颇值得注意。